Visbeidzot, ir arī jānorāda, ka elektroniskajām cigaretēm paredzētajos šķidrumos izmanto daudzus dažādus aromatizētājus, daži no kuriem saskaņā ar CLP regulu ir klasificēti kā bīstami veselībai, un tāpēc ir nepieciešama to padziļināta izpēte.

Veselības un pārtikas nekaitīguma ģenerāldirektorātam pasūtītajā PRECISE pētījumā tika analizēti 277 saindēšanās ar nikotīnu gadījumi, kuri ir paziņoti toksikoloģijas centriem astoņās ES dalībvalstīs (Austrija, Ungārija, Īrija, Lietuva, Nīderlande, Portugāle, Zviedrija un Slovēnija) laikposmā no 2012. gada janvāra līdz 2015. gada martam. Pētījumā ir konstatēts, ka 87,3 % gadījumu bija saistīti ar uzpildes šķidrumiem, 0,7 % – ar neuzpildāmām elektroniskajām cigaretēm, un 12 % – ar nezināmiem izstrādājumu veidiem (ko var daļēji izskaidrot ar to lielo tirgus daļu). 71,3 % izpētīto gadījumu bija saistīti ar netīšu saindēšanos. Kopumā 67,5 % visu gadījumu ir saistīti ar elektroniskajām cigaretēm paredzētu šķidrumu norīšanu. Demogrāfiskā izpratnē 33,2 % gadījumu bija saistīti ar piecus gadus vai jaunākiem bērniem, 9,7 % gadījumu – ar bērniem sešu līdz 18 gadu vecumā, un 57 % gadījumu – ar pieaugušajiem, kas vecāki par 18 gadiem. 23,7 % gadījumu bija nepieciešama hospitalizācija, 6,8 % gadījumu iestājās vidēji smagas vai smagas sekas. Šie rezultāti sakrīt ar ASV toksikoloģijas centru datiem.

Uzpildāmas elektroniskās cigaretes un uzpildes flakoni lielākajā daļā gadījumu ir nenoslēgtas sistēmas, kas neliedz tiešu piekļuvi nikotīnu saturošajiem šķidrumiem. Nikotīns ir alkaloīds, ko satur tabakas augi. Tas ir stimulants, kas iedarbojas uz parasimpātisko nervu sistēmu un ir galvenais atkarības no tabakas izstrādājumiem veidošanās iemesls. Nikotīns ir spēcīgu atkarību izraisoša viela, kas turklāt ir arī akūti toksiska (letāla) neatkarīgi no tās iedarbības veida, ja tās deva ir pietiekami liela.

Ražotāji un importētāji iesniedz paziņojumu dalībvalstu kompetentajām iestādēm par saviem izstrādājumiem (20. panta 2. punkts). Šādā paziņojumā norāda informāciju par sastāvdaļām un izplūdēm, toksikoloģiskos datus, informāciju par nikotīna devām un uzņemšanu organismā, izstrādājuma un ražošanas procesa aprakstu. Ražotāji arī katru gadu iesniedz dalībvalstīm pārdošanas apjomu datus un informāciju par to, kam priekšroku dod patērētāji (20. panta 7. punkts). Ražotāji un importētāji apkopo informāciju par jebkādām nelabvēlīgas šo izstrādājumu iedarbības uz cilvēku veselību izpausmēm, par kurām pastāv aizdomas, un nekavējoties veic koriģējošus pasākumus, ja ir pamats uzskatīt, ka to izstrādājumi nav droši (20. panta 9. punkts).

Papildu bažas ir saistītas ar to, ka uzpildāmās elektroniskās cigaretes var izmantot ar nelikumīgām vielām, piemēram, ar tetrahidrokanabinolu (THC). Kādā pētījumā ASV 5,4 % no 3847 studentiem atzina, ka ir lietojuši elektroniskās cigaretes marihuānas tvaikošanai. No visiem aptaujātajiem, kuri ir lietojuši elektroniskās cigaretes, 18 % ir tās izmantojuši marihuānas tvaikošanai.

Atšķirībā no vienreizējas lietošanas vai uzlādējamām elektroniskajām cigaretēm uzpildāmo elektronisko cigarešu gadījumā lietotājiem ir lielāka rīcības brīvība izvēlēties elektroniskajām cigaretēm paredzēto šķidrumu, ko izmantot savās ierīcēs. Lai gan lielākā daļa lietotāju iegādājas iepriekš sajauktus elektroniskajām cigaretēm paredzētus šķidrumus, daži lietotāji labāk izvēlas paši mājās sajaukt elektroniskajai cigaretei paredzēto šķidrumu, iepērkot atsevišķas sastāvdaļas (sajaukšana mājas apstākļos jeb pašizgatavošana). Uzpildāmu elektronisko cigarešu gadījumā lietotāji var arī pielāgot elektroniskajai cigaretei paredzēto šķidrumu atbilstoši savām vēlmēm, piemēram, sajaucot aromatizētājus. Pastāv vairāki no šādas prakses izrietoši riski.

Tādējādi pastāv risks, ka lietotāju izvēlētais ierīces un elektroniskajām cigaretēm paredzētā šķidruma apvienojums nav ticis atbilstoši pārbaudīts, jo īpaši radīto izplūžu drošuma kontekstā. Aprīkojuma pielāgošana var arī nozīmēt, ka lietotāji papildina elektroniskās cigaretes ar jaudīgām baterijām, palielinot toksisko izplūžu apjomu, lai gan jānorāda, ka līdz ļoti augstai temperatūrai uzkarsēti tvaiki lietotājiem var nebūt patīkami.

Lietotājiem arī pastāv risks, ja tiek izmantotas nepārbaudītas vai neatbilstošas daļas, piemēram, elektroniskajām cigaretēm paredzētajā šķidrumā var iekļūt metāli vai var eksplodēt baterija. Saskaņā ar TID 20. panta 2. punkta e)–g) apakšpunktu ražotājiem un importētājiem jāsniedz izmantoto sastāvdaļu un ražošanas procesa apraksts, kā arī deklarācija par to, ka attiecīgais ražotājs vai importētājs uzņemas pilnu atbildību par tirgū laisto izstrādājumu drošību un kvalitāti.

Kā samazināt riskus?

Dalībvalstīm, īstenojot TID, jānodrošina, lai elektronisko cigarešu ražotāji un importētāji nepārdod nepārbaudītas sastāvdaļas un lai visām paziņotajām sastāvdaļām būtu veiktas atbilstošas drošuma pārbaudes. Dalībvalstīm arī jānodrošina, lai ražotāji un importētāji, paziņojot informāciju par elektroniskajām cigaretēm paredzētajiem šķidrumiem, izvērtētu, kādos pamatoti paredzamos apstākļos patērētāji var tos lietot.

Dalībvalstīm arī jānodrošina, lai saskaņā ar TID saņemtajos paziņojumos būtu precīza informācija par to, vai konkrētās sastāvdaļas vai ierīces var būtiski ietekmēt radīto izplūžu kvalitāti vai palielināt to toksiskumu atkarībā no to lietošanas veida. Dalībvalstīm arī jānodrošina, ka gadījumos, kad tiek veikti pasākumi attiecībā uz patērētāju veselībai un drošumam risku radošām bīstamām precēm, par tām tiek paziņots Ātrās brīdināšanas sistēmā par bīstamām nepārtikas precēm (RAPEX), lai citas valstis, kuras var konstatēt tādu pašu preci savā tirgū, varētu veikt nepieciešamos pasākumus bīstamās preces turpmākas pārdošanas novēršanai.

Secinājumi

Uzpildāmu elektronisko cigarešu izmantošana un elektroniskajām cigaretēm paredzētu šķidrumu ar augstu nikotīna koncentrāciju iespējamā iedarbība var radīt riskus sabiedrības veselībai. Ievērojot pašreizējās zinātniskās atziņas, TID un pakārtotajos tiesību aktos paredzētie pasākumi attiecībā uz uzpildāmām elektroniskajām cigaretēm apvienojumā ar valstu tiesisko regulējumu nodrošina pietiekamu un samērīgu satvaru šādu risku samazināšanai. Tomēr tas nenozīmē, ka nav nepieciešami turpmāki pētījumi par šiem izstrādājumiem un to drošumu patērētājiem (jo īpaši par saindēšanos elektroniskajām cigaretēm paredzēta šķidruma netīšas norīšanas rezultātā un aromatizētāju bīstamajām īpašībām). Tāpat arī ir nepieciešams vairot iedzīvotāju informētību par nikotīnu saturošo elektroniskajām cigaretēm paredzēto šķidrumu toksiskumu, ko varētu nodrošināt, rīkojot valsts mēroga izglītojošus pasākumus.

Dalībvalstīm un Komisijai ir rūpīgi jāuzrauga uzpildāmo elektronisko cigarešu tirgus, kā arī saskaņā ar TID 20. panta 2. punktu saņemtie paziņojumi. Tāpat arī būtu jāveic turpmāki pētījumi par noteiktiem elektronisko cigarešu aspektiem saistībā ar to uzpildi, piemēram, izplūžu testi un aromatizētāju vai aromatizētāju maisījumu nekaitīgums. Papildu pētījumi par šiem tematiem būs noderīgi visiem elektronisko cigarešu (vienreizējas lietošanas, uzlādējamu un uzpildāmu) lietotājiem.